**INFHEISTÍOCHT INÁR MUINTIR**

**TIOMANTAS DÁR BPOBAL**

**PLEAN CORPARÁIDEACH**

**2015 – 2019**

**COMHAIRLE CONTAE MHAIGH EO**

 

# **CLÁR**

[CLÁR 2](#_Toc405536177)

[COMHAIRLE CONTAE MHAIGH EO 3](#_Toc405536178)

[CÉARD A DHÉANAIMID 4](#_Toc405536179)

[CUSPÓIRÍ STRAITÉISEACHA 6](#_Toc405536180)

[PRIONSABAL AGUS EITIC INÁR GCUID OIBRE 1](#_Toc405536181)2

[GEALLTANAIS Á GCUR I GCRÍCH 1](#_Toc405536182)2

[DUL CHUN CINN Á THUAIRISCIÚ 1](#_Toc405536183)3

[STRUCHTÚR ÁR GCOMHAIRLE 1](#_Toc405536184)3

[AGUS ÁR GCEANTAR BARDASACH 1](#_Toc405536185)3

# **COMHAIRLE CONTAE MHAIGH EO**

Seasann Comhairle Contae Mhaigh Eo i gcroílár an phobail áitiúil, agus tá ról fíorthábhachtach aici i bhforbairt eacnamaíoch agus sóisialta Chontae Mhaigh Eo. Mar cheannaire daonlathach an chontae, seasaimid thar ceann ár muintire ag an am céanna le seirbhísí ríthábhachtacha áitiúla a sholáthar atá mar bhunús le cáilíocht beatha chuile dhuine a chuireann fúthu, a oibríonn agus a thagann ar cuairt chuig Contae Maigh Eo. Is í Comhairle Contae Mhaigh Eo an príomhúdarás poiblí i gContae Mhaigh Eo, agus mar sin cuireann siad rompu an bealach a réiteach agus tacú le comhlachtaí eile sa chontae féin agus go náisiúnta a sholáthraíonn seirbhísí tábhachtacha poiblí. Nuair a chuirimidne ár gcúraim i gcrích, tig le páirtithe eile a ndualgais a chomhlíonadh freisin.

Tá ról lárnach ag an gComhairle i Maigh Eo a dhéanamh inbhuanaithe, cuimsitheach, rathúil agus bródúil. Tá an plean seo an-tábhachtach i dtreo ár ngealltanais do Mhaigh Eo a chomhlíonadh. Leagaimid amach anseo ár misean mar an foras daonlathach a sheasann thar ceann mhuintir Mhaigh Eo, leagaimid amach a bhfuil sé uainn a chur ar fáil do mhuintir an chontae seo sna cúig bliana atá romhainn, agus an chaoi a bhfuilimid chun ár ndualgais dár bpobail a chomhlíonadh. Leagtar amach sa phlean seo chomh maith a bhfuil sé de rún againn a bhaint amach agus an chaoi a ndéanfaimid ár n-iarrachtaí a thomhais ionas go bhfeicfidh muintir Mhaigh Eo go bhfuilimid ag cur ár gcuid dualgas i gcrích go héifeachteach.

Tá Comhairle Contae Mhagh Eo fréamhaithe sa phobal agus dírithe ar ár muintir. Seasann ár gcuid comhairleoirí thar ceann mhuintir Mhaigh Eo agus is de phobal an chontae iad ár mbaill foirne, agus dá bhrí sin tá sé uainn go mbeidh gach beart a dhéanfaimid sna cúig bliana seo romhainn chun leasa Chontae Mhaigh Eo, go gearrthéarmach agus go fadtéarmach araon. Is í comhairle rathúil an bunús le contae rathúil, agus leagtar amach sa phlean seo an chaoi a mbeimid inár gcomhairle rathúil.

# **CÉARD A DHÉANAIMID**

Cuireann Comhairle Contae Mhaigh Eo breis is ceithre chéad beart i gcrích chuile lá, seacht lá sa tseachtain, ó thús deireadh na bliana. Is iomaí rud atá faoinár gcúram, idir soláthar tithíochta sóisialta agus tacaíocht a thabhairt do mhionfhostóirí, idir bealaí iompair ar fud an chontae a chothabháil agus déanamh cinnte go bhfuil leanaí agus lucht aosta an chontae cothaithe go cóir i pobail atá bródúil astu féin agus a bheidh ann sna blianta fada romhainn. Cuirimidne roinnt de na seirbhísí poiblí is tábhachtaí ar fáil i Maigh Eo.

Ina theannta sin, oibrímid i gcomhar le páirtithe eile atá freagrach as oideachas agus oiliúint; sláinte agus sábháilteacht; agus forbairt eacnamaíoch agus sóisialta chun an timpeallacht is fearr ar fad a chinntiú dúinn gach lá. Téann ár gcuid oibre i bhfeidhm ar chuile dhuine, agus mar sin ní mór dúinn a léiriú go bhfuil gach a ndéanaimid soiléir, cuntasach agus curtha i gcrích go héifeachtach agus go héifeachtúil.

Mar chuid dár ndualgais dá bhrí sin:

* Soláthraímid ceannaireacht áitiúil daonlathach agus tacaíocht dár bhféiniúlacht anseo i Maigh Eo, ar fud na hÉireann, agus i measc ár bpobal mór imirceach thar sáile,
* Cuirimid tacaíocht ar fáil chun geilleagar bríomhar a chothú agus fostaíocht a chruthú,
* Soláthraímid seirbhísí idir thithíocht, leabharlanna, chlóis súgartha, pháirceanna agus go leor leor nach iad,
* Cosnaímid go leor de na nithe sin atá ríthábhachtach dúinne mar phobal bríomhar, nithe ar nós na timpeallachta áille, ár gcultúir, agus na ndaoine uathúla a gcuireann fúthu i Maigh Eo
* Cuirimid raon seirbhísí ar fáil a dtuigeann an rialtas gur fearr ár gcumas iad a sholáthar, lena n-áirítear seirbhísí atá dírithe ar ár bpobail áitiúla,
* Déanaimid pleanáil do thodhchaí ár gcontae, an contae ina mbeimid inár gcónaí, ina mbeimid ag obair, agus a mbainfimid taitneamh as,
* Cuirimid seirbhísí ar fáil a ligeann dár bpobail maireachtáil go hinbhuanaithe, seirbhísí ar nós cosc dóiteáin, sábháilteachta ar bhóithre, agus imeachtaí a chuireann le cáilíocht na beatha anseo.

**Tá an obair a bhíonn ar siúl againn ríthábhachtach i gcontae a chruthú atá inbhuanaithe, cuimsitheach, rathúil agus bródúil.**

ÁR MISEAN

***Leas agus cáilíocht beatha shaoránaigh agus phobail Chontae Mhaigh Eo a chur chun cinn, agus cur le mealltacht an chontae mar áit chun cónaí ann, chun obair ann, chun teacht ar cuairt chuige, chun infheistíocht a dhéanamh ann agus chun taitneamh a bhaint as.***

agus is í an fhís atá againn do chontae mhaigh eo ná

***Contae atá inbhuanaithe, cuimsitheach, rathúil agus bródúil.***

# CUSPÓIRÍ STRAITÉISEACHA

Cuirfimid ár misean i gcrích agus bainfimid amach an fhís atá againn tríd an leibhéal seirbhísí is fearr ar fad a chur ar fáil leis na hacmhainní atá ar fáil dúinn. Oibreoimid go dian dícheallach chun bearta a chur i gcrích i dtreo ceithre phríomhchuspóir straitéiseacha ardleibhéil a chur i bhfeidhm faoi 2019.

Is iad a leanas:

1. **Geallaimid seirbhísí ardcháilíochta áitiúla éifeachtúla a chur ar fáil, agus córas a chuirfidh barr feabhais orthu ar bhonn leanúnach.**
2. **Saothróimid chun tacú le fostaíocht, fiontraíocht a spreagadh agus an méid infheistíochta agus is féidir a mhealladh isteach sa chontae.**
3. **Oibreoimid i gcomhar le heagraíochtaí agus gníomhaireachtaí eile stáit agus deonacha araon ar mhaithe le forbairt an chontae a chur chun cinn.**
4. **Leagfaimid tuilleadh béime ar ról ceannaireachta na Comhairle seo trí theagmháil a dhéanamh lenár bpobail i gcéin is i gcóngar, anseo sa bhaile agus timpeall na cruinne.**

Tabharfaimid faoi na bearta seo a leanas chun na príomhchuspóirí straitéiseacha ardleibhéil seo a bhaint amach.

**Cuspóir 01 - Geallaimid seirbhísí ardcháilíochta áitiúla éifeachtúla a chur ar fáil, agus córas a chuirfidh barr feabhais orthu ar bhonn leanúnach.**

**Bearta**

* **Athrú** – Cuir Clár Gníomhaíochta an Rialtais dar teideal “Putting People First” i bhfeidhm.
* **Feidhmiúchán** - Córas um Bainistiú Caidrimh le Custaiméirí a shocrú chun soláthar seirbhísí a leanúint, a bhainistiú agus a thuairisciú.
* **Cur i bhfeidhm** – Barr leasa a bhaint as an gcóras oifigí agus iostaí atá againn chun seirbhísí a chur ar fáil do phobail áitiúla sna ceantair bhardasacha ón bpointe is gaire dóibh ó thaobh praiticiúlachta de.
* **Nuálaíocht** – Tacú le soláthar nuálaíoch ár gcuid seirbhísí, bíodh sé go díreach nó i gcomhpháirtíocht le páirtithe eile.
* **Ar-líne** – cuir leis an raon seirbhísí atá ar fáil ar line, lena n-áirítear córas faisnéise geografaí (GIS), feidhmiúcháin taistil agus réitigh ísealchostais bunaithe ar an idirlíon.
* **Cumarsáid** – cuir eolas soiléir tráthúil ar fáil do pháirtithe leasmhara tríd na meáin áitiúla agus na meáin shóisialta, go háirithe i dtaobh socruithe áitiúla um sheirbhís do chustaiméirí.
* **Uasoiliúint** – plean um acmhainní daonna a chur i bhfeidhm chun fostaithe a spreagadh, a oiliúint agus a uasoiliúint ionas gur féidir leo ról síoraithreathach na comhairle seo a chomhlíonadh.

**Cuspóir 02 – Saothróimid chun tacú le fostaíocht, fiontraíocht a spreagadh agus an méid infheistíochta agus is féidir a mhealladh isteach sa chontae.**

**Bearta**

* **Polasaí** – cuirfimid polasaí an rialtais i dtaobh jabanna i bhfeidhm, de réir mar a dhéantar nuashonrú air gach bliain.
* **Straitéisí** – déanfaimid straitéisí maidir le hearnálacha éiritheacha a fhorbairt agus a chur i bhfeidhm de réir mar is gá, áirítear ina measc infheistíocht, turasóireacht, fuinneamh agus bia.
* **Comhcheangailteacht** – saothróimid chun cur leis na bealaí aeir, bóthair, iarnróid agus mara isteach sa chontae, déanfaimid gréasán na mbóithre sa chontae a fheabhsú, iompar poiblí a chur ar fáil níos fairsinge, agus bonneagar leathanbhanda agus comhcheangailteachta an chontae a fheabhsú.
* **Fiontraíocht** – Tacóimid le timpeallacht dhearfach shoghabhála a fhorbairt d’fhiontair atá ar an bhfód cheana féin agus do ghnó-eagraithe atá ag teacht chun cinn.
* **Fostaíocht** – Déanfaimid gach iarracht fostaíocht atá sa chontae faoi láthair a choinneáil agus tacóimid le fairsingiú gnólachtaí atá sa chontae nuair a thagann deiseanna dá leithéid chun solais.
* **Infheistíocht** – Beimid gníomhach i gcur chun cinn an chontae mar togha láthair infheistíochta, i gcomhar le gníomhaireachtaí rialtais agus cumainn agus gréasáin dheonacha.
* **Cumarsáid** – Déanfaimid an contae a athbhrandáil agus scaipfimid scéal dearfach faoi Mhaigh Eo mar chontae forásach, cruthaitheach agus nuálach ag úsáid bealaí traidisiúnta agus éiritheacha cumarsáide araon.

**Cuspóir 03 – Oibreoimid i gcomhar le heagraíochtaí agus gníomhaireachtaí eile stáit agus deonacha araon ar mhaithe le forbairt an chontae a chur chun cinn.**

**Bearta**

* **Náisiúnta** – Oibreoimid i gcomhar leis na páirtithe a leanas chun na críocha a leanas:
* Uisce Éireann chun seirbhísí uisce agus infheistíocht a chur ar fáil mar a leagtar amach inár gcomhaontú seirbhíse;
* An tÚdarás um Bóithre Náisiúnta chun ár ngréasán de phríomhbhóithre náisiúnta a chothabháil agus a fheabhsú;
* Fiontraíocht Éireann chun seirbhísí fiontraíochta mar a leagtar amach inár gcomhaontú seirbhíse a chur ar fáil;
* Ranna, forais agus eagraíochtaí eile a bhfuil socruithe nó meabhráin tuisceana againn leo chun forbairt an chontae a chur chun cinn.
* **Réigiúnach** – Oibreoimid i gcomhar leis na seacht n-údarás áitiúla in aerfortcheantar Aerfort Iarthar Éireann, Cnoc Mhuire, agus i gcomhar le gníomhaireachtaí stáit, ranna rialtais, Coimisiún Forbartha an Iarthair agus na páirtithe leasmhara eile uile chun tuilleadh cuairteoirí a mhealladh isteach sa réigiún.
* **Oideachas** – Oibreoimid i gcomhar le hinstitiúidí léinn ar bhonn áitiúil, réigiúnach, náisiúnta agus idirnáisiúnta chun comhpháirtíochtaí a bheidh chun leasa an dá pháirtí a chothú agus a rachaidh chun tairbhe tionscadail eolasbhunaithe sa chontae.
* **Comhshaol** – Beimid i gceannas ar ullmhú agus cur i bhfeidhm an Dréachtphlean Dramhaíola do Réigiún Chonnacht-Uladh, i gcomhar le naoi n-údarás áitiúla eile sa réigiún.
* **Teanga** – Oibreoimid i gcomhar le hÚdarás na Gaeltachta, ranna rialtais agus gníomhaireachtaí stáit agus deonacha chun cultúr na hÉireann a chothú agus úsáid na Gaeilge a chur chun cinn.
* **Áitiúil** – Oibreoimid le pobail, scoileanna, ranna rialtais agus gníomhaireachtaí stáit chun tuiscint ar cheisteanna comhshaoil a fhairsingiú, chun daoine a spreagadh chun a gcionsa a dhéanamh ar son an chomhshaoil, agus chun tacú le tionscadail tacaíochta do lucht aosta an chontae, d’inrochtaineacht agus do chuimsiú sóisialta.
* **Cultúr agus na hEalaíona** – Oibreoimid i gcomhar leis an gComhairle Ealaíon, le ranna stáit, leis na gníomhaireachtaí ábhartha stáit agus deonacha go léir agus leis an bpobal bríomhar ealaíon atá sa chontae, lena chinntiú go bhfuil fáil ag muintir Mhaigh Eo ar na healaíona agus go bhfuil an deis acu páirt fhiúntach a ghlacadh iontu.
* **Oidhreacht** – Oibreoimid i gcomhar leis na gníomhaireachtaí ábhartha stáit agus deonacha go léir lena chinntiú go bhfeabhsófar agus go gcosnófar ár n-oidhreacht thógtha agus nádúrtha araon.

**Cuspóir 04 – Leagfaimid tuilleadh béime ar ról ceannaireachta na Comhairle seo trí theagmháil a dhéanamh lenár bpobail i gcéin is i gcóngar, anseo sa bhaile agus timpeall na cruinne.**

**Bearta**

* **Rannpháirtíocht** – Beimid gníomhach i ndaoine a spreagadh chun páirt a ghlacadh inár bpobail féin tríd an Líonra Rannpháirtíochta Pobail agus an Coiste Forbartha Pobail Áitiúil seo againne. Cuirfimid romhainn an líon is mó ar fad daoine a ghríosadh chun páirt a ghlacadh i gcláir ar nós an Chláir um Fhorbairt Tuaithe agus an Chláir um Chuimsiú Sóisialta agus Gníomhachtú Pobail.
* **Pleanáil** – Beimid i dteagmháil i gcónaí le bailte beaga agus sráidbhailte tríd an gclár um thodhchaí pobail agus ráitis um dearadh sráidbhaile lena chinntiú go mbeidh an deis ag gach pobal, beag nó mór, a bheith páirteach i múnlú thodhchaí a gceantair féin.
* **An Eoraip** – Glacfaimid páirt i dtionscadail Eorpacha chun tuilleadh a fhoghlaim agus ár dtaithí a roinnt i dtaobh réimsí tábhachtacha ar nós na hearnála cruthaitheacha.
* **Diaspóra** – Leanfaimid orainn ag freastal ar ár bpobail timpeall na cruinne agus cumarsáid a dhéanamh leo, go háirithe sa Bhreatain agus sna Stáit Aontaithe, ar mhaithe leis na naisc atá ann cheana féin a chothú agus a neartú ina gcaidrimh a bheidh chun leasa an dá thaobh.
* **Cumarsáid** – Déanfaimid an suíomh idirlín *mayo.ie* a fhorbairt agus a chur chun cinn mar áis curtha chun cinn an chontae agus mar bhealach cumarsáide le muintir Mhaigh Eo ar fud an domhain.
* **Ceiliúradh** – Oibreoimid i gcomhar leis an rialtas agus le pobail áitiúla chun clár imeachtaí a chur i dtoll a chéile agus a eagrú a chuirfidh Maigh Eo ar thús cadhnaíochta do na blianta cuimhneacháin agus ceiliúrtha atá romhainn.

# 

# PRIONSABAL AGUS EITIC IN ÁR GCUID OIBRE

Táimid suite ar a bheith oscailte agus cuntasach sa chaoi a dtugaimid faoinár gcuid cúram. Beidh sé ar a gcumas ag comhairleoirí agus baill foirne fadhbanna nó laigí i gcaighdeán na seirbhísí a bhfuil romhainne a chur ar fáil agus a bhfuil sé de cheart ag an bpobal a bheith ag súil uainn, a thabhairt chun solais, agus cloífimid le dea-chleachtas i ngach aon ghné dár ról mar an príomhchomhlacht poiblí i Maigh Eo.

# GEALLTANAIS Á GCUR I GCRÍCH

Tá a fhios againn go gcaithfimid ár gcuid gealltanas a chomhlíonadh go héifeachtach agus go héifeachtúil, agus luach a fháil ar ár gcuid airgid i gcónaí. Mar bhunús leis seo, cuirfimid creat réadúil um measúnú feidhmíochta i bhfeidhm a n-úsáidfear eochairtháscairí feidhmíochta chun tabhairt le fios mar a bhfuil leasuithe le déanamh.

Is iad na táscairí seirbhíse náisiúnta is déanaí atá foilsithe na bunsonraí atá in úsáid againn faoi láthair – féach Aguisín A. Tá sé de rún againn barr feabhais a chur ar na táscairí seirbhíse seo agus beidh tuairisc ar dhul chun cinn sa réimse seo eisithe gach bliain mar chuid de Thuarascáil Bhuiséid an Phríomhfheidhmeannaigh. Áireofar sa phlean seo aon táscairí seirbhíse nó feabhais i bhfeidhmíocht a mholann an Coiste Náisiúnta Maoirseachta agus Iniúchta (CNMI). Beidh sprioc an tsármhaitheasa agus comhoibriú le páirtithe leasmhara uile mar shlat tomhais againn i gcónaí agus cúramaí na Comhairle á gcur i gcrích.

Socrófar plean bliantúil soláthair seirbhíse i gcomhair gach seirbhíse sa chomhairle, ina leagfar amach gach a bhfuil sé de rún againn a chur ar fáil agus a mhéid dó is a chuirfear ar fáil. Beidh sceideal oibrithe ag gach ceantar bardasach chuile bhliain ina leagfar amach mar a bhfuil sé de rún againn ár gcuid acmhainní a úsáid. Glacfaidh an Chomhairle leo seo agus cuirfear ar fáil do mhuintir agus do ghnólachtaí Mhaigh Eo iad.

# 

# DUL CHUN CINN Á THUAIRISCIÚ

Cuirfidh an Príomhfheidhmeannach tuairisc ar dhul chun cinn i dtoll a chéile gach bliain a chuirfear faoi bhráid na Comhairle leis an dréachtbhuiséad. Díreoidh sé ar dhul chun cinn i mbaint amach ár gcuid gealltanas, agus ar aon bhearta atá de dhíth chun bearnaí a líonadh.

# STRUCHTÚR ÁR GCOMHAIRLE

# AGUS ÁR GCEANTAR BARDASACH

Tá an chéad chéim athstruchtúraithe curtha i gcrích ag Comhairle Contae Mhaigh Eo i dtreo ár ngealltanas chun barr feabhais a chur ar ár gcuid seirbhísí do mhuintir Mhaigh Eo. Feidhmíonn an Chomhairle anois trí cheithre cheantar bhardasacha a sheasann faoi scáth údarás áitiúil amháin, an chéad uair a bhfuil an struchtúr seo ann le breis is céad bliain. Tá tríocha comhalta tofa go dtí deireadh na bliana 2019, agus is é an Cathaoirleach, roghnaithe gach bliain ag na comhaltaí, atá ag ceann na Comhairle. Déanann an Grúpa um Polasaí Corparáideach agus na sé Choiste um Polasaí Straitéiseach polasaithe a chumadh, a fhorbairt agus a mholadh don Chomhairle. Is é an Príomhfheidhmeannach atá i gceannas ar obair laethúil na Comhairle, agus beagnach míle fostaí faoina stiúir aige. Tá oifig áitiúil ag gach ceantar bardasach a chuireann seirbhísí áitiúla ar fáil do lucht an cheantair sin. Tá na hoifigí sin uile tacaithe ag an gComhairle trína cuid seirbhísí uile-chontae agus trí sheirbhísí feidhmiúcháin na Comhairle. Déanfar athbhreithniú leanúnach ar na seirbhísí seo thar thréimhse an Phlean Chorparáidigh seo agus déanfar iad a leasú nuair is gá ionas gur féidir barr éifeachtachta a bhaint amach mar aon le cáilíocht ár gcuid seirbhísí ar fud an chontae a chothabháil agus a fheabhsú.